Daniela Ruah

Daniela Sofia Korn Ruah Olsen (født 2. desember 1983 i Boston) er en portugisisk-amerikansk skuespiller, best kjent for rollen som spesialetterforsker Kensi Blye i CBS-krimserien NCIS: Los Angeles. Hun var også en av fire programledere for Eurovision Song Contest 2018 i Lisboa.

Bakgrunn 
Ruah ble født i Boston i USA av portugisiske foreldre. Faren var kirurg og moren øre-nese-hals-lege. Da Ruah var fem år gammel, flyttet familien tilbake til Portugal, der hun gikk på en engelskspråklig skole.

Hun har jødisk opphav, både sefarder og askenaser. Faren er av portugisisk-marokkansk-jødisk opphav, og morens familie var russisk-ukrainske jøder som flyttet til Portugal.

Karriere
Som sekstenåring fikk hun en rolle i den portugisiske telenovelaen (såpeoperaen) Jardins Proibidos (norsk oversettelse: Forbudte hager). Da hun var 18 år flyttet hun til England og tok en bachelorgrad i teaterfag ved London Metropolitan University. Hun flyttet deretter tilbake til Portugal og fortsatte skuespillerkarrieren, med hovedroller i TV-serier, kortfilmer og teaterstykker. I 2006 vant hun dansekonkurransen Dança Comigo, som er den portugisiske versjonen av TV-programmet Skal vi danse. 

I 2007 flyttet hun New York for å studere ved Lee Strasberg Theatre and Film Institute. Deretter etablerte hun seg som skuespiller i USA.

Ruah spiller spesialetterforskeren Kensi Blye i NCIS: Los Angeles; den første episoden der hun medvirker hadde premiere den 22. september 2009. I 2011 spilte hun samme rolle i en gjesteopptreden i serien Hawaii Five-0. I 2013 medvirket hun i David Auburns dramastykke Proof ved Hayworth Theatre i Los Angeles.

I mai 2018 ledet Ruah Eurovision Song Contest 2018 sammen med Catarina Furtado, Sílvia Alberto og Filomena Cautela.

Privatliv 
Ruah er gift og har to barn.

Filmografi

Referanser

Eksterne lenker 
 
 

 
 
 
 

Programledere for Eurovision Song Contest
Skuespillere fra USA
Portugisiske skuespillere
Personer fra USA av portugisisk opphav
Personer fra Boston
Fødsler i 1983